Driejarige spoorloos ná mans in bakkie met hom wegjaag | Maroela Media
Klein Onalerona Riet word sedert Maandagaand vermis. (Foto: Verskaf)
Die Vrystaatse polisie is op die spoor van 'n groep mans wat Maandag met 'n kleuter in 'n rooi bakkie in die omgewing van Bainsvlei buite Bloemfontein op die vlug geslaan het. Die driejarige seuntjie is sedertdien spoorloos.
Brig. Motantsi Makhele, polisiewoordvoerder, sê vyf gewapende mans het Maandagaand op 'n kleinhoewe in Abrahamskraal aangekom op soek na die kêrel van klein Onalerona Riet se ma.
Die ma het ingestem om die mans na die dieseldepot in Baylana naby die R64 te neem waar sy haar vriend vroeër gesien het.
Die ma het Onalerona saam met haar geneem en het in die passasiersitplek van die mans se bakkie geklim.
By die dieseldepot aangekom, het die ma Onalerona in die bakkie gelaat en saam met die mans uitgeklim om na haar vriend te soek.
Die mans het egter veiligheidswagte by die depot opgemerk en skote in die lug afgevuur voordat hulle terug na die bakkie gehardloop en op die vlug geslaan het – met die kleuter nog op die passasiersitplek.
'n Saak van ontvoering is reeds by die polisie op Bainsvlei aanhangig gemaak.
Die polisie is op soek na 'n rooi bakkie sonder 'n kap.
Enigiemand met inligting rakende die vermiste kind word versoek om kapt. Thapelo Motseki by 082 4668 405 te bel.
Die gemeenskap gaan reg in eie hande neem en geen patetiese regstelsel of pap polisiemag gaan dit kan keer nie . Hou maar dop .